תשובה מהשפה ולחוץ

רמב"ם, משנה תורה, הלכות תשובה פרק ב, הלכות ב-ג
מה היא התשובה, הוא שיעזוב החוטא חטאו, ויסירו ממחשבתו, ויגמור בלבו שלא יעשהו עוד... וכן יתנחם על שעבר... ויעיד עליו יודע תעלומות שלא ישוב לזה החטא לעולם... וצריך להתוודות בשפתיו ולומר עניינות אלו שגמר בלבו.
כל המתודה בדברים ולא גמר בלבו לעזוב הרי זה דומה לטובל ושרץ בידו, שאין הטבילה מועלת לו עד שישליך השרץ, וכן הוא אומר ומודה ועוזב ירוחם.

הרב יהושע שפירא, מעט טוב – על האור והנועם שבתשובת אלול
עושה רושם שברקע לחודש אלול, מאחורי החתירה לתיקון ולהתקדמות, שוררת לפעמים תחושה מרירה וקודרת למדי. זוהי 'מועקת הצריך'. צריך להשתנות, צריך להפסיק לחטוא, צריך לבקש סליחה ומחילה מה', צריך וצריך וצריך. הימים הללו, האמורים להיות ימים של פריחה ואור עלולים להפוך 'ימים נוראים', אשר תחת תחושת שחרור מן החטא, מתלווה אליהם תחושה של נטל וסבל, שרק מתגברת ככל שמתאמצים יותר 'לעשות תשובה'... 
בעומק הנפש מרגישים כי המצופה מאיתנו הוא שלא נעמוד בציפיות. הרי התוצאות ידועות מראש, אין כאן כל הפתעה, ובכל יום כיפורים מכים שוב ושוב על חטא... לו הייתה התביעה הזאת לתשובה אכן אפשרית, היא הייתה גם לגיטימית. אך לאחר תשובה כושלת מדי שנה מתעוררת תחושה קשה שהפגם אינו שרוי בנפש השבה בתשובה כי אם בתשובה גופא. אם שוב ושוב נחתם הכל בכך שאנו הם הפגומים, מוכרח להיות כאן כשל כלשהו של 'המערכת'...
צריך כאן 'ראש חדש', תשובה מסוג שונה שתעורר הד אחר לגמרי בנפש, ותאיר את החודש הזה באור הראוי לו... מועקת אלול היא תולדת הנטייה לברור 'מה הם מעשיי – זכויות או עוונות?', ואולם כאן צריך שאלה שונה לחלוטין. כאן צריך לשאול לא 'מה אני עושה', כי אם 'מי אני?'... התשובה לשאלה 'מי אני' היא 'טוב' ללא כל סייג או תנאי... אלול הוא זמן לחשיפה מחודשת של ה'אני' טרם ירידתו להתפרט לפרטים ולבחור במעשים אלו או אחרים, זמן להופעת הרצון.

הרב שג"ר, חרדת הימים הנוראים, על כפות המנעול
מהי משמעות יום הכפורים לגבינו? לגבי רבים יום זה הינו יום של מועקה. לעיתים מתעצמת מועקה זו עד לחרדה ואימה של ממש, אך לרוב איננה חורגת מתחום המועקה. מלווה היא בעיקר לפני היום עצמו בהתרגשות מסוימת, אולי אפילו עצבנות. אל לנו לברוח ממנה. אם ישנו סיכוי שמשהו ממשי יתרחש, הרי זה רק דרך המועקה. 
לא רק אי הנעימות שבצום גורמת לכך, אלא אף ריבוי התפילות, הפיוטים, הוידויים, ועצם הרצון לשוב בתשובה, לזכות לחסד, להגיע לגאולה, מולידים מועקה זו. אפשר לזהותה עם המועקה האנושית הבסיסית שתיאר סרטר, שמקורה בתשוקה להיות מה שאינך. זה לכשעצמו עדיין איננו פגם. ישנם בחיים גם צדדים לא נעימים; מוטב לנו לעמוד מולם גם בחוסר נוחות, מאשר לחמוק מהם.
יתר על כן, אצל מאמינים רבים מזוהה מועקה זו כיראת שמים, ועבודת השי"ת עצמה. מידת העבודה כמידת המועקה, ובאה היא לכלל ביטוי בעצבנות ובמתח, "נערוין" – כפי שהבריסקאים מכנים זאת, המלווה ימים אלו, במיוחד במניינים של בני תורה, תלמידי הישיבות. הרצון להתוודות ולהודות באשמה, להתחרט מלב נשבר, להגיע לכלל הכרעה אמיתית, יוצרים מתח זה. אך לרצות לפחד איננו הפחד עצמו, הוא רק מועקה. המאמץ לכך רק מבליט את מה שאינך. השאיפה הדתית הבסיסית לאחיזה במוחלט, להבטחה מלאה, מעצימה עצבנות זו, שהיא כאמור שאיפה לקפוץ על פער שספק אם ניתן לדלג עליו...

ר' צדוק, קומץ המנחה ח"ב סז
ויקרא אל עשו. כי הברכות בעולם הזה, ומצד מדת הדין אין מקום ליעקב לקבל טוב בעולם הזה, שיש טענות הרבה עליו. אבל עשו מפני שאבוד בעולם הבא יש לתת לו עולם הזה. והעצה על זה בשופר אפתנו (ביום הדין) ופיתוי הוא בשקר (עיין בט"ז אורח חיים סוף סימן קכ"ז) ורצה לומר בעניין יעקב אבינו ע"ה שכיחש למדת הדין. והיינו כי מצד זה שמחשבת מדת הדין לתת לעשו עולם הזה, מצד זה יוכל גם יעקב לזכות בעולם הזה, דעל כל פנים לא גרע מעשו. אבל רק כשיאמר שהוא עשו, רצה לומר שהוא כמחשבת הדין עצמו ואין כאן שינוי כמחשבתו, כי זה גם כן מצד הדין שלא לשנות מהבטחתו. 
וזהו טענת יעקב, אם אינו טוב על כל פנים לא גרוע מעשו. וצריך לזה רמאות, וכמו שמובא בזוהר קלא תניינא בהיל אמר ודאי עביד תשובה. כי עשו נגלהו טוב ברמאות כמו שאמרו ז"ל (בראשית רבה ס"ג, ו') וכנזכר לעיל (אות ס"ב), וכן יעקב בראש השנה על ידי שופר נראה כחרד, כמו שנאמר (עמוס ג', ו') היתקע [שופר בעיר ועם לא יחרדו] וגו', ועושה תשובה על הכל ונגלהו טוב, ואין מזכירים חטא בראש השנה בגילוי, כי מראה עצמו נגלה טוב ומעלים חטאיו כמדרגת עשו. ואין זה מדרגת יעקב, רק וחטאתי נגדי תמיד, אבל במקום מדת הדין הוא הפיתוי ברמאות והעלמת האמת שהוא מדרגת יעקב אבינו ע"ה. כי העולם הזה הוא עלמא דשקרא, וכל עורב למינו, לכן מצד המשפט השקר נוצח בו, אבל רק כאשר מגיע לו טוב מצד משפט וזהו כשנראה הגלוי טוב. והדברים עמוקים ואין כאן מקום להאריך, וה' הטוב יכפר אם לא בדעת דיברתי.

יוצר ליום א' של ראש השנה
נעלה בדין עלות בתרועה
גיא עם דריה לרועעה 
בשופר אפתנו (נ"א: ארצנו) ובברך כריעה 
במגנת רעים בגנו אתרועעה.

ויקרא רבה כט
א"ר יאשיה כתיב אשרי העם יודעי תרועה, וכי אין אומות העולם יודעים להריע? כמה קרנות יש להן, כמה בוקינוס יש להם, כמה סלפירגסי יש להם, ואמרת אשרי העם יודעי תרועה? אלא שהן מכירין לפתות את בוראן בתרועה, והוא עומד מכסא הדין לכסא רחמים ומתמלא עליהם רחמים והופך להם מדת הדין למדת רחמים. אימתי - בחדש השביעי.

תוספות ראש השנה טז ע"ב
כדי לערבב את השטן. פירש בערוך [כדאיתא] בירושל' בלע המות לנצח, וכתיב והיה ביום ההוא יתקע בשופר גדול, כד שמע קל שיפורא זימנא חדא בהיל ולא בהיל, וכד שמע תניין אמר ודאי זהו שיפורא דיתקע בשופר גדול, ומטא זימניה למתבלע, ומתערבב ולית ליה פנאי למעבד קטגוריא.

ט"ז או"ח קכז
בנוסח מתרצה ברחמים ומתפייס בתחנונים הוגה בדפוס חדש ומתפתה בתחנונים, והוא שלא כדין דהרמב"ן כתב בפ' משפטים בפסוק 'וכי יפתה' פתוי הוא על דברי שקר.

רמב"ן משפטים כב טו
וכי יפתה איש – מדבר על לבה, וכן תרגומו ארי ישדל, שידול בלשון ארמי כפיתוי בלשון הקודש... לשון רש"י. ואיננו נכון, אבל עניין הפיתוי הטיית רצון בשקר, פן יפתה לבבכם (דברים יא טז), ויפת בסתר לבי (איוב לא כז), אם נפתה לבי על אשה (שם לא ט)... והמסית את הבתולה לשכב עמה יטה רצונה לחפצו בדברי שקר ונקרא מפתה.

פרי צדיק פרשת וילך ושבת תשובה, אות ח
במדרש,[footnoteRef:1] פגע בו אדם הראשון [בקין] אמר לו מה נעשה בדינך אמר לו עשיתי תשובה ונתפשרתי, התחיל אדם הראשון מטפח על פניו, אמר כך הוא כוחה של תשובה וכו', מיד עמד אדם הראשון ואמר מזמור שיר ליום השבת. ויש להבין, וכי זהו רק הכוח של תשובה להתפשר, היינו להקל העונש למחצה, כמו שאמרו (דברים רבה ח', א') שהקל ממנו נע חצי הגזירה, הלא באמת כוחה של תשובה הוא יותר, שמכפר הכל ויוכל עוד לעשות מזדונות זכויות.  [1:  בראשית רבה כב, יג: ויצא קין מלפני ה', מהיכן יצא, רבי יודן בשם ר' איבו אמר הפשיל דברים לאחוריו ויצא, כגונב דעת העליונה. רבי ברכיה בשם רבי אלעזר ברבי שמעון אמר יצא כמפריס וכמרמה בבוראו. רבי חמא בשם רבי חנינא בר רבי יצחק אמר יצא שמח... פגע בו אדם הראשון אמר לו מה נעשה בדינך, אמר לו עשיתי תשובה ונתפשרתי, התחיל אדם הראשון מטפח על פניו, אמר כך היא כוחה של תשובה ואני לא הייתי יודע. מיד עמד אדם הראשון ואמר מזמור שיר ליום השבת וגו'.] 

אך העניין דאיתא (בראשית רבה י"ט, י"ב) על אדם הראשון ואכלתי אין כתיב כאן אלא ואוכל, אכלתי ואוכל. ולכאורה קשה לומר על אדם הראשון שלא רצה לעזוב דרכו רק אמר שיאכל עוד. אך כבר אמרנו שהפירוש הוא שלאחר שחטא לא האמין בעצמו עוד שיוכל להתגבר על יצרו אחר שכבר נכנס בו. ודן בעצמו, אם מקודם שלא היה לו היצר הרע היה יכול לכנוס בו ולפתותו, כל שכן עתה אחר שכבר חטא בודאי לא יוכל לו, ולא היה רוצה לרמות את בוראו. וזה שאמר המדרש שאמר אכלתי ואוכל, בהתנצלות שבודאי יאכל עוד. כי הוא ידע שעיקר גדר התשובה הוא כמו שכתב הרמב"ם עד שיעיד עליו היודע תעלומות שלא ישוב לזה החטא לעולם, וזה לא האמין בעצמו שיוכל להתגבר על יצרו כל כך. 
אך אחר ששמע מקין שאמר לו עשיתי תשובה ונתפשרתי, אף דאיתא שיצא כגונב דעת העליונה, על זה אמר כך הוא כוחה של תשובה, שמועיל גם בוידוי דברים לבד, אף שאינו עוזב עוד העזיבה הראויה עד שיעיד עליו וכו' כנ"ל. והוא על דרך שאמרו ויפתוהו בפיהם ובלשונם יכזבו לו וגו' ואף על פי כן והוא רחום יכפר עוון.[footnoteRef:2] ואני לא הייתי יודע, מיד עמד ואמר מזמור שיר ליום השבת, היינו דשם כתיב טוב להודות לה', ולא כתיב ועוזב כמו שנאמר ומודה ועוזב ירוחם. רק שזה הוא כוח השבת, שיועיל הדברים לבד גם כן. [2:  תענית ח ע"א: אמר רבי אמי אין תפלתו של אדם נשמעת אלא אם כן משים נפשו בכפו, שנאמר נשא לבבנו אל כפים. איני? והא אוקים שמואל אמורא עליה ודרש ויפתוהו בפיהם ובלשונם יכזבו לו ולבם לא נכון עמו ולא נאמנו בבריתו, ואף על פי כן והוא רחום יכפר עון וגו'? לא קשיא כאן ביחיד כאן בציבור.] 

והוא על דרך שכתב הרמב"ם[footnoteRef:3] בטעם שמועיל גט מעושה בישראל שכופין אותו עד שיאמר רוצה אני, אף שהוא באמת אנוס על ידי זה ואם יסירו האונס ממנו יסרב. אך כיון שהוא באמת מחויב רק שיצרו תוקפו לבטל המצווה, מאחר שהוא רוצה להיות מישראל ויצרו הוא שתוקפו, כיוון שהוכה עד שתשש יצרו ואמר רוצה אני כבר גירש לרצונו, עיין שם. והוא על פי שאמרו (ברכות י"ז א) גלוי וידוע לפניך שרצוננו לעשות רצונך, ומי מעכב שאור שבעיסה. אבל באמת רצוננו הפנימי הוא לעשות רצון ה' יתברך בשלימות. ובשבת, שאז נעשה מבורר שישראל קשורים בשורש בה' יתברך, ורצוננו לעשות רצונך, לכן אז מועיל גם הוידוי פה, וזה שאומרים טוב להודות לה'. [3:  הלכות גירושין פרק ב הלכה כ: מי שהדין נותן שכופין אותו לגרש את אשתו ולא רצה לגרש, בית דין של ישראל בכל מקום ובכל זמן מכין אותו עד שיאמר רוצה אני ויכתוב הגט והוא גט כשר... שאין אומרין אנוס אלא למי שנלחץ ונדחק לעשות דבר שאינו מחוייב מן התורה לעשותו, כגון מי שהוכה עד שמכר או נתן. אבל מי שתקפו יצרו הרע לבטל מצוה או לעשות עבירה, והוכה עד שעשה דבר שחייב לעשותו או עד שנתרחק מדבר שאסור לעשותו, אין זה אנוס ממנו אלא הוא אנס עצמו בדעתו הרעה. לפיכך זה שאינו רוצה לגרש, מאחר שהוא רוצה להיות מישראל רוצה הוא לעשות כל המצות ולהתרחק מן העבירות, ויצרו הוא שתקפו, וכיון שהוכה עד שתשש יצרו ואמר רוצה אני כבר גרש לרצונו. לא היה הדין נותן שכופין אותו לגרש, וטעו בית דין של ישראל או שהיו הדיוטות ואנסוהו עד שגירש, הרי זה גט פסול.] 

וכן מצינו בקין שבאמת הועיל תשובתו, דאיתא (בראשית רבה כ"ג, ג') נעמה אשתו של נח הייתה, ויצא ממנה כל העולם ואברהם אבינו ע"ה וכל אומה הישראלית. וכן בשורש נשמות איתא מהאר"י הקדוש דמחצה משורש קין ומחצה משורש הבל. 
וזה גם כן על ידי כוח השבת, דבכניסת שבת כתיב וירא אלהים את כל אשר עשה והנה טוב מאד, ונדרש (בראשית רבה ט', ה' - י"ג) על כל ההיפך הטוב... אבל בכניסת שבת כתיב וירא אלהים את כל אשר עשה והנה טוב מאד, והוא על פי שמובא בזוה"ק (ח"ב קפ"ד א) דלית נהורא אלא ההוא דנפיק מגו חשוכא וכו', ולית טבא אלא ההוא דנפיק מגו בישא. וזה מתגלה בשבת, דהכל נעשה טוב מאד, טבא מגו בישא (ונתבאר במקום אחר). לכן שבת זמן תשובה, שהועילה אף תשובת קין, ועל זה אמר מזמור שיר ליום השבת טוב להודות לה', שבשבת מועיל אף דברים לבד, שיברר אותו ה' יתברך אחר כך שהוא באמת מרצון הלב, שרצוננו לעשות רצונך, וישראל קשורים בראשית המחשבה כאמור.	

